Homer Jay Simpson er den fiktive hovedperson i den animerede tv-serie "The Simpsons" og far i familien af samme navn. Dan Castellaneta lægger stemme til figuren, der optrådte første gang på tv, sammen med resten af familien, i "The Tracey Ullman Shows" kortfilm "Good Night" den 19. april 1987. Homer blev skabt og designet af tegneren Matt Groening, mens han ventede på at komme med forslag til film baseret på sin tegneserie "Life in Hell", men i stedet blev det besluttet at lave en serie med et nyt sæt figurer. Groening navngav karakteren efter sin far, Homer Groening. "The Simpsons" startede som selvstændig serie 17. december 1989. 
Homer er den ubehøvlede far i Simpson-familien. Han er gift med Marge og sammen har de tre børn: Bart, Lisa og Maggie. Som familiens forsørger arbejder han på Springfield Atomkraftværk i sektor 7G. Homer rummer flere stereotyper på den amerikanske arbejderklasse: han er rå, overvægtig, inkompetent, klodset, doven og uvidende, men han er også voldsomt opofrende for sin familie. På trods af forstads-rutinerne i sit liv har han haft en række bemærkelsesværdige oplevelser. Hans catchphrase, det irriterede grynt "d'oh!", er blevet medtaget i "The New Oxford Dictionary of English" fra 1998 og "Oxford English Dictionary" fra 2001.
Homer er blevet beskrevet af den britiske avis "The Sunday Times" som "den største komiske opfindelse i moderne tid". Han var rangeret som den næststørste tegneseriefigur nogensinde af det amerikanske blad "TV Guide". Castellaneta har vundet fire Primetime Emmy Awards for "Outstanding Voice-Over Performance" for at lægge stemme til Homer. I 2000 blev Homer, sammen med resten af sin familie, tildelt en stjerne på Hollywood Walk of Fame. ("Læs mere..")
